Diari Oficial de la Generalitat Valenciana


Sumari del DOGV 4214, del 21-03-2002 (2002/2753)

ORDRE de 11 de març de 2002, de la Conselleria d'Economia, Hisenda i Ocupació, per la qual es regulen els programes d'escoles taller i cases d'Oficis i les unitats de Promoció i Desenvolupament i els tallers d'Ocupació, i s'estableixen les bases reguladores de la concessió de subvencions públiques als citats programes.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4214

Data del DOGV
:   21-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2753


Data del document
:   11-03-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * suport econòmic
    * accés a la professió
    * ensenyament professional
    * formació professional
    * ajuda pública

ORDRE de 11 de març de 2002, de la Conselleria d'Economia, Hisenda i Ocupació, per la qual es regulen els programes d'escoles taller i cases d'Oficis i les unitats de Promoció i Desenvolupament i els tallers d'Ocupació, i s'estableixen les bases reguladores de la concessió de subvencions públiques als citats programes. [2002/2753]
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Butlletí Oficial de l'Estat de 29 de desembre de 1998, estableix en el punt B.2.a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques per al desenvolupament del Programa d'Escoles Taller, Cases d'Oficis i Tallers d'Ocupació i Unitats de Promoció i Desenvolupament.
  
Assumida la gestió dels citats programes per la Generalitat Valenciana, li va ser assignada a la Conselleria d'Ocupació, Indústria i Comerç per Decret 12/1998 de la Presidència. La citada Conselleria publicava l'Ordre de 23 de juny de 1999, en la qual es regulaven els citats programes i s'establien les bases de la concessió de subvencions públiques per a realitzar-los. Aquesta ordre, basada en la del Ministeri de Treball i Afers Socials de 3 d'agost de 1994 (BOE 11 d'agost de 1994) modificada per la de 6 d'octubre de 1998 (BOE de 29 d'octubre de 1998), regula els programes d'escoles taller i cases d'Oficis, les unitats de Promoció i Desenvolupament i els centres d'Iniciativa Empresarial i estableix les bases reguladores de la concessió de subvencions públiques als citats programes; i en el Reial Decret 282/1999, de 22 de febrer, pel qual s'estableix el Programa de Taller d'Ocupació. L'Ordre de 9 de març de 1999, que el desenvolupa, i la Resolució de 31 de març de 1999, de l'Institut Nacional d'Ocupació, d'aplicació i desenvolupament d'aquesta última, ha constituït el marc normatiu a què, amb modificacions posteriors (ordres de 13 de juliol de 2000 i de 15 de febrer de 2001, de la Conselleria d'Economia, Hisenda i Ocupació) ha vingut referint-se la gestió dels programes d'escoles taller, cases d'Oficis, tallers d'Ocupació i unitats de Promoció i Desenvolupament.
  
El Decret 41/2001, de 27 de febrer, del Govern Valencià, que aprova el Reglament d'Organització i del Règim Jurídic del SERVEF, creat per la Llei 3/2000, de 7 d'abril, estableix en l'article 2, apartat j) de l'annex, que la gestió i el control dels programes d'escoles taller, cases d'Oficis, tallers d'Ocupació i unitats de Promoció i Desenvolupament són una de les competències que ha de desenvolupar aquest.
  
El 21 de novembre de 2001, el BOE número 279 publicava les noves ordres ministerials de 14 de novembre de 2001 reguladores dels programes referits. Com que la nova ordenació establida en la citada Ordre adequa distints aspectes de la gestió, i d'altra banda l'experiència obtinguda en el desenvolupament d'aquesta a la Comunitat Valenciana aconsella l'adaptació d'unes altres, esdevé necessària una normativa que arreplegant tot això adeqüe i adapte la gestió dels programes a les circumstàncies en què se'n produeix el desenvolupament.
  
Per això, i d'acord amb el que preveu l'article 47 del Text Refós de la Llei d'Hisenda Pública de la Generalitat Valenciana, i en ús de les facultats que em confereix l'article 35 de la Llei 5/1983, de Govern Valencià, i informat pel Consell Valencià de Formació Professional,
  
Ordene
  
Títol I
  
Escoles Taller, cases d'Oficis
  
i unitats de Promoció i Desenvolupament
  
Capítol I
  
Normes generals
  
Article 1. Definició i beneficiaris
  
1. Les escoles Taller i cases d'Oficis es configuren com un programa mixt d'ocupació i formació que té com a objectiu millorar l'ocupabilitat de joves desocupats menors de vint-i-cinc anys, amb la finalitat de facilitar-ne la inserció laboral.
  
2. Les obres o els servicis d'utilitat pública o d'interés social que es desenvolupen a les escoles taller o cases d'Oficis hauran de possibilitar als alumnes treballadors la realització d'un treball efectiu que, juntament amb la formació professional ocupacional rebuda, que estarà relacionada directament amb el citat treball, procure la seua qualificació professional i afavorisca la seua inserció laboral.
  
3. La programació de les escoles taller i les cases d'Oficis s'integrarà, en la mesura que es puga i d'acord amb els itineraris d'inserció professional que es definisquen, en plans integrals d'ocupació que donen resposta a les demandes del mercat de treball i siguen capaços d'activar el desenvolupament de les comarques, generar riquesa i, conseqüentment, llocs de treball.
  
Article 2. Entitats promotores
  
Els projectes d'escoles taller i cases d'Oficis podran ser promoguts, en l'àmbit territorial de la Generalitat Valenciana, per les següents entitats sense ànim de lucre, que hauran de ser competents per a l'execució de les corresponents obres o servicis i disposar de la capacitat tècnica i de gestió suficients:
  
a) Òrgans, organismes autònoms i altres ens públics de l'administració General de l'Estat i de la Comunitat Valenciana.
  
b) Entitats locals, els seus organismes autònoms i entitats amb competències en matèria de promoció d'ocupació, dependents o assimilades a elles, la titularitat de les quals corresponga íntegrament a les citades entitats locals.
  
c) Consorcis.
  
d) Corporacions i associacions, fundacions i altres entitats sense ànim de lucre.
  
Article 3. Escoles taller
  
1. Les escoles taller són projectes de caràcter temporal en les quals l'aprenentatge i la qualificació s'alternen amb un treball productiu en activitats relacionades amb la recuperació o la promoció del patrimoni artístic, històric, cultural o natural; amb la rehabilitació d'entorns urbans o del medi ambient; la recuperació o creació d'infraestructures pública, així com amb qualsevol altra activitat d'utilitat pública o social que permeta la inserció mitjançant la professionalització i l'adquisició d'experiència de les persones participants.
  
2. Els projectes d'escoles taller constaran d'una primera etapa de caràcter formatiu d'iniciació i una altra etapa de formació en alternança amb el treball i la pràctica professional. La duració d'ambdues etapes no serà inferior a un any ni superior a dos, dividides en fases de sis mesos.
  
3. Una vegada transcorregut el termini de duració previst en la corresponent resolució d'aprovació, s'entendrà finalitzat el projecte d'escola taller. En el cas que la resolució inicial és per un període inferior a dos anys, es podrà prorrogar l'escola taller per períodes mínims de sis mesos fins a exhaurir la duració màxima de dos anys, mitjançant nova resolució dictada segons el procediment establit en els articles 14 i 15 d'aquesta ordre.
  
Article 4. Cases d'Oficis
  
1. Les cases d'Oficis són projectes de caràcter temporal en les quals l'aprenentatge i la qualificació s'alternen amb un treball productiu en activitats relacionades amb el manteniment i la cura d'entorns urbans, rurals o del medi ambient, amb la millora de les condicions de vida de pobles i ciutats mitjançant la prestació de servicis socials i comunitaris, així com amb qualsevol altra activitat d'utilitat pública o social que permeta la inserció mitjançant la professionalització i l'adquisició d'experiència de les persones participants.
  
2. Els projectes de cases d'Oficis constaran d'una primera etapa formativa d'iniciació i una altra segona de formació en alternança amb el treball i la pràctica professional. Cada una de les etapes o fases tindrà una duració de sis mesos. La duració de les cases d'Oficis serà, per tant, d'un any, i una vegada transcorregut el citat termini s'entendran finalitzats els projectes de cases d'Oficis.
  
Article 5. Etapa formativa
  
1. Durant la primera etapa, l'alumnat d'escoles taller o cases d'Oficis rebrà formació professional ocupacional adequada a l'ocupació que haja d'exercir, segons el pla formatiu inclòs en la memòria exigida en l'article 14 d'aquesta disposició. La citada formació s'adequarà, en la mesura que es puga i en funció de l'ofici o lloc de treball que s'haja d'exercir, als continguts mínims establits en els reials decrets que regulen els certificats de professionalitat de les corresponents ocupacions, d'acord amb el que estableixen els apartats 1 i 2 de l'article 3 del Reial Decret 797/1995, de 19 de maig, pel qual s'estableixen directrius sobre els certificats de professionalitat i els corresponents continguts mínims de formació professional ocupacional, modificat pel Reial Decret 282/1999, de 22 de febrer, pel qual s'estableix el Programa de Tallers d'Ocupació.
  
2. Durant aquesta etapa, l'alumnat tindrà dret a percebre una beca en els termes previstos en l'article 17 d'aquesta disposició. La percepció de la beca serà incompatible amb la de prestacions o subsidis per desocupació regulada en el títol III del Text Refós de la Llei General de la Seguretat Social, aprovat per Reial Decret Legislatiu 1/1994, de 20 de juny, amb la percepció del subsidi per desocupació a favor dels treballadors eventuals inclosos en el Règim Especial Agrari de la Seguretat Social, regulat en el Reial Decret 5/1997, de 10 de gener, i amb la realització de treballs per compte propi o alié. Els alumnes perceptors de prestacions o subsidis per desocupació mantindran la percepció d'aquestos, i una vegada exhaurida podran rebre, a partir de la citada data, la beca corresponent. Així mateix, els alumnes que cessen en el seu treball, per compte propi o alié, podran rebre a partir de la citada data la beca corresponent, sempre que no tinguen dret a obtenir prestacions o subsidis per desocupació; en aquest cas, hi serà d'aplicació el que s'assenyala més amunt.
  
3. Els alumnes tindran l'obligació d'assistir i seguir amb aprofitament les ensenyances teoricopràctiques que s'impartisquen, sent causa d'exclusió dels projectes d'escoles taller o cases d'Oficis i de pèrdua, si és procedent, del dret a la percepció de beca, el fet d'incórrer en tres faltes no justificades d'assistència en un mes o nou faltes d'assistència no justificades en tota la fase, o no seguir amb aprofitament les mencionades ensenyances a parer del responsable de l'escola taller o casa d'Oficis.
  
4. En el supòsit de produir-se les causes d'exclusió previstes en el paràgraf anterior, el responsable de l'escola taller o casa d'Oficis posarà de manifest per escrit a l'alumne els fets que fonamenten la proposta d'exclusió. L'alumne disposarà d'un termini de tres dies per a presentar les al·legacions que considere oportunes. Transcorregut aquest termini, i vistes les al·legacions de l'alumne, si és procedent, el responsable de l'escola taller o casa d'Oficis resoldrà el que considere procedent, i haurà de comunicar la decisió adoptada al SERVEF. A partir de la comunicació a l'alumne de l'inici del procediment d'exclusió, se'n produirà la suspensió cautelar, i no haurà d'assistir a l'escola taller o casa d'Oficis ni tindrà dret a percebre la beca, si és procedent, fins que es resolga sobre la seua exclusió. Si la resolució és favorable a l'exclusió, aquesta es produirà amb efectes des de la data de comunicació d'inici del procediment. Si no procedira l'exclusió, l'alumne es reincorporarà a l'escola taller o casa d'Oficis i tindrà dret a percebre les beques corresponents al període de suspensió cautelar.
  
Article 6. Etapa de formació en alternança amb la pràctica professional
  
Durant la segona etapa del projecte, els alumnes treballadors complementaran la seua formació en alternança amb el treball i la pràctica professional i seran contractats per les entitats promotores. A aquest efecte s'utilitzarà com a modalitat contractual més adequada la del contracte per a la formació, d'acord amb el que estableix l'article 11.2 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, segons la redacció donada per la Llei 12/2001, de 9 de juliol, de mesures urgents de reforma del mercat de treball per a l'increment de l'ocupació i la millora de la seua qualitat, per la qual cosa hauran de reunir els requisits establits en la citada disposició i normes de desenvolupament.
  
La duració dels contractes de treball subscrits amb els alumnes treballadors no podrà excedir de la data d'acabament del projecte d'escola taller o casa d'Oficis.
  
Durant aquesta etapa, els alumnes treballadors percebran les retribucions salarials que els corresponguen de conformitat amb el que preveu la normativa aplicable i aquesta disposició.
  
Article 7. Alfabetització informàtica
  
A fi de permetre l'accés dels alumnes treballadors participants en escoles taller o cases d'Oficis a les noves tecnologies de la informació i de la comunicació, en tots els projectes s'impartirà un mòdul d'alfabetització informàtica. El contingut del citat mòdul, que tindrà una duració mínima de trenta hores, s'inclourà dins del pla formatiu exigit en l'article 14 d'aquesta disposició, d'acord amb els continguts i el temps d'impartició que, si és procedent, determine el SERVEF.
  
Article 8. Formació bàsica
  
Per als alumnes treballadors participants en una escola taller o casa d'Oficis que no hagen aconseguit els objectius de l'Educació Secundària Obligatòria, previstos en la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), títol I, capítol III, secció primera, i de conformitat amb el que s'estableix en l'article 23.2 d'aquesta, així com en l'article 11.2.e) del Text Refós de la Llei de l'Estatut dels Treballadors, s'organitzaran programes específics a fi de proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en la citada Llei Orgànica, i especialment mitjançant la prova d'accés que preveu l'article 32.1 d'aquesta.
  
El que disposa el paràgraf anterior serà d'aplicació a tots aquells que no posseïsquen el títol de Graduat Escolar, ja que aquest títol té els mateixos efectes professionals que el títol de Graduat en Educació Secundària, d'acord amb el que estableix la disposició addicional quarta de la Llei 1/1990 citada.
  
Article 9. Certificats de la formació i qualificació
  
A l'acabament de la seua participació en una escola taller o casa d'Oficis, els alumnes treballadors rebran un certificat expedit per l'entitat promotora, en els termes previstos en l'article 11.2.g) del Text Refós de la Llei de l'Estatut dels Treballadors. En el citat certificat hi constarà la duració en hores de la seua participació en el programa, així com el nivell de formació teoricopràctica adquirida i els mòduls formatius cursats.
  
Aquest certificat podrà servir totalment o parcialment, i amb els requisits previs que es determinen, per a ser validat al seu moment pel certificat de professionalitat previst en el Reial Decret 797/1995, de 19 de maig, pel qual s'estableixen directrius sobre els certificats de professionalitat i els corresponents continguts mínims de Formació Professional Ocupacional.
  
El Servei Valencià d'Ocupació i Formació podrà emetre diplomes als alumnes treballadors que participen en projectes d'escoles taller o cases d'Oficis, en els quals s'indicaran els mòduls impartits i la duració.
  
Article 10. Selecció dels alumnes treballadors, director, docents i personal de suport
  
1. La selecció dels alumnes treballadors de les escoles taller i cases d'Oficis, així com la del director, docents i personal de suport, serà efectuada per un grup de treball mixt que es constituirà per a aquest fi entre l'entitat promotora i la direcció territorial d'Ocupació del SERVEF, presidit per la persona que aquesta designe. Aquest grup podrà establir o completar les seues pròpies normes de funcionament, d'acord amb el que disposa l'article 22.2 de la Llei 30/1992, de 26 de novembre. El grup establirà els criteris per a la realització de la selecció, d'acord amb el que estableixen aquesta ordre i les normes que la desenvolupen, procurant la major adaptabilitat dels seleccionats a les especialitats i a les particulars circumstàncies de dificultat d'aquestes i estendrà acta en dos exemplars de la constitució del grup mixt i de la determinació dels criteris de selecció.
  
Finalitzat el procés de selecció, el grup de treball prepararà la llista de seleccionats com a alumnes treballadors, personal directiu, docent i de suport, estendrà acta en dos exemplars de les actuacions realitzades i en traslladarà un exemplar a l'entitat promotora perquè siga emplenat i un altre a la direcció territorial d'Ocupació del SERVEF perquè en tinga constància.
  
2. La selecció dels alumnes treballadors serà precedida, en tot cas, de la tramitació d'oferta d'activitat o d'ocupació pel corresponent centre SERVEF. Els candidats hauran de complir els següents requisits mínims:
  
a) Ser menor de vint-i-cinc anys.
  
b) Ser desocupats, entenent-se per això els demandants d'ocupació no ocupats registrats en els servicis públics d'ocupació i que estiguen disponibles per a l'ocupació.
  
c) Complir els requisits establits en la normativa d'aplicació per a formalitzar un contracte per a la formació a fi de poder accedir a la fase de formació en alternança, segons el que disposa l'article 6 d'aquesta ordre.
  
A més, i tenint en compte l'adaptabilitat a l'oferta de llocs que calga exercir, es consideraran els beneficiaris, els col·lectius prioritaris i els criteris de selecció que es determinen pel Ministeri de Treball i Afers Socials i pel SERVEF, d'acord amb el que establisquen les directrius d'Ocupació Europees, en el marc de l'Estratègia Europea d'Ocupació.
  
Els alumnes seleccionats per a l'escola taller o casa d'Oficis hauran de mantenir els requisits de selecció en la data de la incorporació.
  
3. Per a la selecció del personal directiu, docent i de suport, el grup mixt establirà el procediment de selecció que calga seguir, utilitzant-se preferentment oferta d'ocupació tramitada pel centre SERVEF, o bé convocatòria pública o ambdues. Així mateix, es podran tenir en compte persones incloses prèviament en fitxers d'experts que hi haja en el SERVEF.
  
4. Siga quin siga el sistema de selecció utilitzat, se seguiran els criteris i els procediments establits pel SERVEF per a la cobertura d'ofertes d'ocupació, per la qual cosa no serà d'aplicació la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En aquest últim cas, el personal i els alumnes seleccionats no es consideraran inclosos en les corresponents plantilles o relacions de llocs de treball, per la qual cosa no serà necessària oferta d'ocupació públic prèvia.
  
5. Les incidències i les reclamacions que es pogueren suscitar, derivades dels processos de selecció, seran resoltes pel grup mixt, sense que càpia ulterior recurs en via administrativa.
  
Article 11. Orientació, informació professional, formació empresarial i assistència tècnica
  
1. Els alumnes treballadors d'escoles taller o cases d'Oficis rebran durant tot el procés formatiu orientació, assessorament, informació professional i formació empresarial; per a això, les escoles taller i cases d'Oficis hauran de tenir el personal i els mètodes adequats.
  
2. Una vegada finalitzades les escoles taller o les cases d'Oficis, les entitats promotores prestaran assistència tècnica als treballadors participants, tant per a la recerca d'ocupació per compte alié com per a l'establiment per compte propi, de forma individual o en projectes d'economia social. Per a això, actuaran a través de les seues unitats o organismes d'orientació i assessorament, en col·laboració amb el SERVEF. En el cas d'haver-hi iniciatives emprenedores d'autoocupació, se'n podrà promoure la inclusió en vivers d'empreses, centres d'iniciativa empresarial o actuacions semblants. A aquestos fins, les entitats promotores podran sol·licitar al SERVEF i a d'altres administracions públiques les ajudes establides per als distints programes de suport a la creació d'ocupació.
  
Article 12. Unitats de Promoció i Desenvolupament
  
1. Les unitats de Promoció i Desenvolupament es configuren com a mòduls que col·laboren en la preparació, l'acompanyament i l'avaluació dels projectes d'escoles taller i cases d'Oficis i dels tallers d'Ocupació, regulats en el Reial Decret 282/1999, de 22 de febrer, i normes de desenvolupament, descobrint les potencialitats de desenvolupament i ocupació del seu territori, elaborant plans integrals d'intervenció de les escoles taller, cases d'Oficis i tallers d'Ocupació i projectes de desenvolupament, fomentant, bé directament o en col·laboració amb el SERVEF i les entitats promotores, la inserció laboral dels participants en els citats projectes.
  
2. La duració dels projectes no serà superior a dos anys, dividida en fases de sis mesos. Una vegada transcorregut el termini de duració previst en la corresponent resolució d'aprovació, s'entendrà finalitzat el projecte. En el cas que la resolució inicial és per un període inferior a dos anys, es podrà prorrogar la unitat de Promoció i Desenvolupament per períodes de sis mesos, fins a esgotar la duració màxima de dos anys, mitjançant nova resolució dictada segons el procediment establit en l'article 19 d'aquesta ordre.
  
3. Aquestos projectes podrà ser promoguts per les entitats indicades en l'article 2 d'aquesta disposició. No obstant això, atés que les unitats de Promoció i Desenvolupament actuen en un àmbit geogràfic determinat, generalment de caràcter comarcal o provincial, les entitats que les promoguen hauran de tenir, com a mínim, el mateix àmbit d'actuació.
  
4. Per a l'execució d'aquestos projectes, les entitats promotores hauran de contractar tècnics especialistes en les matèries objecte d'estudi, així com el personal de suport necessari, utilitzant per a això la modalitat contractual més adequada en cada cas a les funcions i tasques que calga desenvolupar. La selecció del personal s'efectuarà en els termes establits en l'article 10 d'aquesta ordre per a la selecció del personal directiu, docent i de suport de les escoles taller i cases d'Oficis.
  
Capítol II
  
Procediment per a la sol·licitud, aprovació
  
de projectes i concessió de subvencions
  
Secció primera
  
Escoles taller i cases d'Oficis
  
Article 13. Objecte de la subvenció i beneficiaris en escoles taller i cases d'Oficis
  
El SERVEF podrà concedir, en els termes establits en aquesta disposició, subvencions als ens promotors d'escoles taller i cases d'Oficis per a despeses derivades dels projectes formatius i dels costos salarials dels alumnes treballadors que participen en les fases d'alternança, així com beques als alumnes durant la primera fase formativa, d'acord amb la dotació pressupostària que s'assigne.
  
Article 14. Sol·licitud i documentació que han de presentar les entitats promotores d'escoles taller i cases d'Oficis
  
1. Les entitats assenyalades en l'article 2 d'aquesta ordre, quan desitgen promoure un projecte d'escola taller o casa d'Oficis i obtenir les subvencions previstes en aquesta disposició, hauran de presentar la corresponent sol·licitud en dos exemplars, subscrita pel seu representant legal i adreçada al director general del SERVEF, en qualsevol dels registres del SERVEF, o en qualsevol de les formes previstes en l'article 38.4 de la Llei 30/1992, de 26 de novembre.
  
2. Els projectes es presentaran segons els models normalitzats disponibles en la pàgina web del SERVEF i en les direccions territorials d'Ocupació.
  
3. Juntament amb la sol·licitud s'haurà de presentar, també en dos exemplars, la següent documentació en original o en còpia que tinga el caràcter d'autèntica:
  
a) Projecte, el contingut mínim del qual consistirà en una memòria en què s'arreplegaran els següents aspectes:
  
- Denominació i dades d'identificació de l'escola taller o casa d'Oficis i de l'entitat promotora.
  
- Descripció detallada de l'obra o del servici que calga realitzar. En el cas que l'obra que s'haja d'executar ho requerisca, s'acompanyarà projecte bàsic firmat per tècnic competent. El citat projecte bàsic constarà, almenys, de memòria descriptiva, plans generals i pressupost amb càlcul global per capítols.
  
- Pla formatiu de l'escola taller o casa d'Oficis per especialitats i en relació amb el projecte d'obra o servici que calga desenvolupar, de forma que s'establisca la correspondència entre el pla formatiu per especialitats i les unitats d'obra o servicis. Els itineraris formatius s'adequaran, en la mesura que es puga, al que estableixen els reials decrets dels corresponents certificats de professionalitat, en els termes assenyalats en l'article 5.1 d'aquesta disposició.
  
- Data prevista per al començament del projecte i duració de l'escola taller o casa d'Oficis i de cada una de les fases en què es divideixen.
  
- Pressupost de despeses que expressen els costos màxims totals derivats de la contractació del personal directiu, docent i de suport, costos màxims totals derivats del funcionament i gestió de l'escola taller o casa d'Oficis i costos màxims totals derivats de la contractació d'alumnes treballadors. Tots els costos es presentaran subdividits per fases.
  
- Pressupost d'ingressos que comprendrà la subvenció que se sol·licita al SERVEF, la part finançada per aportacions de l'entitat promotora o d'altres institucions o organismes i, si és procedent, ingressos previstos com a conseqüència, sempre que es complisca el que estableix l'article 16.3 d'aquesta ordre, de l'alienació de béns produïts o servicis prestats per l'escola taller o casa d'Oficis. S'hi faran constar expressament, si és procedent, les aportacions o els ingressos que disminuïsquen l'import de la subvenció que s'hagen de sol·licitar al SERVEF.
  
- Informe sobre les estratègies de desenvolupament i perspectiva d'ocupació dels beneficiaris del projecte.
  
b) Documentació identificadora de la personalitat dels sol·licitants i acreditativa de poder suficient i subsistent per a actuar en nom i representació de les entitats promotores.
  
c) Certificat acreditatiu que l'ens promotor es troba al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2775, de 21 de juny), la vigència del qual haurà d'estendre's al moment de l'atorgament de la subvenció.
  
d) Certificat acreditatiu del finançament d'aquella part del cost del projecte que no subvencione el SERVEF.
  
e) En el cas d'associacions, fundacions i altres entitats sense ànim de lucre, escriptura pública de constitució i estatuts degudament inscrits en el registre corresponent que n'acrediten la condició d'entitats sense ànim de lucre.
  
f) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servici previstos. En el cas de titularitat privada, escriptura pública de cessió per a ús públic per un termini no inferior a vint-i-cinc anys. No serà necessària l'aportació d'escriptura de cessió quan el titular dels béns siga una de les entitats assenyalades en l'article 2 d'aquesta ordre o així ho considere el SERVEF pel caràcter social de l'obra o del servici que s'haja de realitzar. En aquestos casos, n'hi haurà prou amb una autorització dels titulars per a l'actuació de l'escola taller o casa d'Oficis.
  
Article 15. Valoració de projectes i resolució de subvencions per a escoles taller i cases d'Oficis
  
1. Per a la valoració dels projectes es tindran en compte els següents criteris:
  
a) Nombre de desocupats menors de vint-i-cinc anys que hi haja en l'àmbit territorial del projecte que es vaja a realitzar.
  
b) Perspectives d'ocupació del col·lectiu participant.
  
c) Adaptabilitat del projecte per a la participació dels col·lectius assenyalats com a preferents en els plans d'Acció per a l'Ocupació, d'acord amb les directrius d'Ocupació Europees, en el marc de l'Estratègia Europea d'Ocupació.
  
c) Caràcter innovador del projecte, tenint en compte la seua incidència en nous jaciments d'ocupació com ara:
  
- Servicis d'utilitat col·lectiva (rehabilitació del patrimoni artístic, històric, cultural o natural, revaloració d'espais públics i urbans, gestió de residus, gestió d'aigües, protecció i manteniment de zones naturals i aquells que incidisquen directament o indirectament en el control de l'energia).
  
- Servicis d'oci i culturals (promoció del turisme, desenvolupament cultural i local).
  
- Servicis personalitzats de caràcter quotidià (atenció de xiquets, prestació de servicis a domicili a persones discapacitades o majors, ajuda a joves en dificultats i amb desarrelament social).
  
d) Qualitat del projecte, des del punt de vista de les actuacions que es vagen a realitzar i la seua adequació per a la qualificació i l'adquisició d'experiència professional dels alumnes treballadors i dels beneficis socials que es preveja generar.
  
e) Qualitat del pla formatiu i adequació entre les especialitats proposades i ocupacions més oferides en el mercat laboral.
  
f) Aportacions de l'entitat promotora o d'altres entitats col·laboradores, especialment quan les citades aportacions minoren les subvencions que haja de concedir el SERVEF. A aquest efecte, s'hi tindrà en compte l'esforç inversor en cada cas.
  
g) Resultats qualitatius i quantitatius de projectes anteriors de l'entitat promotora mateix, i en concret:
  
- Inserció dels participants en el mercat laboral;
  
- Formació i experiència professional adquirida;
  
- Resultat socioeconòmic derivat de la realització de projectes d'utilitat pública i social acollits a aquesta ordre.
  
2. La direcció territorial d'Ocupació del SERVEF, una vegada complet l'expedient, el remetrà amb el corresponent informe, en el termini de quinze dies, a la Direcció General del SERVEF, excepte en els casos en què per la seua particularitat corresponguera a la Direcció General la tramitació de l'expedient.
  
3. La Direcció General del SERVEF determinarà si l'expedient reuneix el conjunt de condicions exigides per a l'aprovació comunicant-ho a la direcció territorial corresponent, excepte en els casos en què per la seua particularitat corresponguera a la Direcció General la tramitació de l'expedient.
  
4. El director general del SERVEF, o òrgan en què delegue, resoldrà en el termini màxim de sis mesos a comptar des de la data en què la sol·licitud haja tingut entrada en el registre de l'òrgan competent per a la tramitació, l'atorgament o la denegació dels beneficis previstos en aquesta ordre.
  
La resolució contindrà, com a mínim, els següents aspectes:
  
a) Objectius bàsics del projecte, especialitats que s'impartiran, nombre i, si és procedent, característiques dels beneficiaris.
  
b) Subvencions atorgades a càrrec del pressupost del SERVEF, per al finançament dels costos assenyalats en l'article 16 d'aquest Ordre.
  
c) Duració del projecte i de cada una de les fases i dates previstes d'inici i fi d'aquestes.
  
d) Qualsevol altra especificació que es considere oportuna en cada cas concret.
  
Transcorregut el termini establit sense haver notificat resolució expressa, l'entitat sol·licitant podrà entendre desestimada per silenci administratiu la sol·licitud presentada.
  
5. Sense perjudici del que estableix l'article 37 d'aquesta ordre, tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió, d'acord amb el que preveu l'article 47.8 del Text Refós de la Llei d'Hisenda Pública de la Generalitat Valenciana.
  
6. Qualsevol modificació substancial que implique canvi de titularitat de l'entitat promotora, dels objectius i de les actuacions bàsics del projecte o d'especialitats del projecte formatiu, haurà de ser sol·licitada i aprovada segons el procediment indicat anteriorment. Les sol·licituds de modificacions no essencials seran resoltes pel director territorial d'Ocupació, per delegació del director general del SERVEF.
  
Article 16. Finançament de les escoles taller i les cases d'Oficis
  
1. L'aportació econòmica del SERVEF per a cada escola taller o casa d'Oficis es determinarà en la resolució d'aprovació de les subvencions corresponents, i es destinarà exclusivament a sufragar els següents costos:
  
a) Els de Formació Professional Ocupacional i educació complementària durant totes les etapes del projecte. Les subvencions compensaran els costes de personal directiu, docent i de suport, mitjans didàctics, material escolar i de consum i altres despeses de funcionament que el SERVEF considere justificades. A més, durant la primera etapa formativa es compensarà del cost de l'assegurança d'accidents dels alumnes.
  
El càlcul de la subvenció s'efectuarà per hora/alumne de formació i per mòduls i fases:
  
Amb el mòdul A es compensaran els costos salarials del personal directiu, docent i de suport que hagen sigut seleccionats i contractats per a l'escola taller o la casa d'Oficis, inclosos els originats per les quotes a càrrec de l'ocupador a la Seguretat Social per tots els conceptes, desocupació, Fons de Garantia Salarial i formació professional. No se subvencionaran, en cap cas, les indemnitzacions per mort i les corresponents a trasllats, suspensions, comiats, cessament o acabament de contracte.
  
Amb el mòdul B es compensarà de les altres despeses de formació i funcionament assenyalades anteriorment.
  
Atés que els alumnes reben formació, bé siga teòrica o teoricopràctica, durant tota la jornada en l'escola taller o casa d'Oficis, es consideraran hores formatives les corresponents a la totalitat d'aquella, tant en la primera fase com en les altres fases de formació en alternança.
  
Per a l'any 2002 s'estableixen els següents imports:
  
- Primera fase o etapa de formació inicial:
  
- mòdul A: 2,50 euros/hora/alumne.
  
- mòdul B: 1,40 euros/hora/alumne.
  
- Segona etapa de formació en alternança:
  
- mòdul A: 2,50 euros/hora/alumne.
  
- mòdul B: 0,70 euros/hora/alumne.
  
Per al càlcul de l'import del mòdul A s'hi té en compte una relació d'un docent a jornada completa per cada huit alumnes treballadors.
  
Els increments anuals per a anys successius d'aquestos mòduls seran del 3 per 100, mentre no es dicte disposició en contra.
  
b) Els costos salarials derivats dels contractes que se subscriguen amb els alumnes treballadors previstos en l'article 6 d'aquesta disposició.
  
En els contractes per a la formació, el SERVEF subvencionarà el 75 per 100 del salari mínim interprofessional anualment establit. Així mateix, se subvencionaran la totalitat de les quotes a càrrec de l'ocupador corresponents a la Seguretat Social, Fons de Garantia Salarial i Formació Professional establides per als citats contractes en la seua normativa específica.
  
2. El finançament de les despeses previstes en l'apartat anterior, així com les beques arreplegades en els articles 5 i 17 d'aquesta ordre, es realitzaran a càrrec de les dotacions que en els pressupostos del SERVEF s'establisquen anualment per al Programa d'Escoles Taller i Cases d'Oficis. Aquestes despeses podran ser cofinançades pel Fons Social Europeu.
  
3. Quan les escoles taller o les cases d'Oficis, en el desenvolupament de la seua activitat, produïsquen béns susceptibles de comercialització, podran alienar-se, sempre que no s'incórrega en competència deslleial i es dispose de les autoritzacions necessàries. Els ingressos procedents d'aquestes alienacions o de la prestació de servicis hauran d'aplicar-se a les activitats de l'escola taller o la casa d'Oficis, i haurà de quedar constància documental i comptable tant dels ingressos obtinguts com de la destinació donada.
  
4. L'import de les subvencions previstes en els apartats anteriors en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte de l'escola taller o de la casa d'Oficis.
  
Article 17. Beques
  
1. Els alumnes d'escoles taller i cases d'Oficis podran sol·licitar la concessió de la beca prevista en l'article 5.2 d'aquesta ordre. Segons s'arreplega en el citat article, tindran dret a percebre la beca els alumnes participants d'escoles taller i cases d'Oficis durant la primera fase formativa, exceptuant-se únicament els alumnes que incorren en alguna causa d'incompatibilitat amb la percepció de la beca i pel període que es mantinga la citada incompatibilitat.
  
2. L'import de la beca s'estableix en 6,01 euros per dia lectiu. Els alumnes no percebran les beques corresponents als dies lectius que, sense causa justificada, no hagen assistit a l'escola taller o casa d'Oficis.
  
3. El SERVEF establirà el procediment de pagament de les beques als alumnes treballadors.
  
Secció segona
  
Unitats de Promoció i Desenvolupament
  
Article 18. Objecte de la subvenció i beneficiaris de les unitats de Promoció i Desenvolupament
  
El SERVEF podrà concedir, en els termes descrits en aquesta disposició, subvencions als ens promotors d'unitats de Promoció i Desenvolupament per a despeses derivades del desenvolupament d'aquestos projectes, d'acord amb la dotació pressupostària que s'assigne.
  
Article 19. Sol·licitud, documentació que cal aportar i resolució de subvencions per a unitats de Promoció i Desenvolupament
  
1. Les entitats assenyalades en l'article 12.3 d'aquesta ordre, quan desitgen promoure una unitat de Promoció i Desenvolupament i obtenir les subvencions previstes en aquesta disposició, hauran de presentar la corresponent sol·licitud, en dos exemplars, subscrita pel seu representant legal i adreçada al director general del SERVEF, en qualsevol dels registres del SERVEF, o en qualsevol de les formes previstes en l'article 38.4 de la Llei 30/1992, de 26 de novembre.
  
2. Els projectes es presentaran segons els models normalitzats disponibles en la pàgina web del SERVEF i a les direccions territorials d'Ocupació.
  
3. Juntament amb la sol·licitud s'haurà de presentar, també en dos exemplars, la següent documentació, en original o en còpia que tinga el caràcter d'autèntica:
  
a) Projecte, el contingut mínim del qual consistirà en una memòria en què s'arreplegaran els següents aspectes:
  
- Denominació i dades d'identificació de la unitat de Promoció i Desenvolupament i de l'entitat promotora.
  
- Objectius del projecte, descrivint àmbit geogràfic d'actuació, funcions que han de realitzar i principals col·lectius als quals afectaran les seues actuacions.
  
- Dates previstes de començament i duració del projecte.
  
- Pressupost de despeses, tot expressant costos màxims totals derivats de les contractacions del personal directiu, tècnic i de suport, i costos màxims totals derivats del funcionament de la unitat de Promoció i Desenvolupament. Tots els costos es presentaran subdividits en fases de sis mesos.
  
- Pressupost d'ingressos, que comprendrà la subvenció que se sol·licita al SERVEF i la part finançada per aportacions de l'entitat promotora o d'altres institucions o organismes.
  
b) Documentació acreditativa de la personalitat jurídica dels sol·licitants i acreditativa de poder suficient i subsistent per a actuar en nom i representació de les entitats promotores.
  
c) Documentació acreditativa que l'ens promotor es troba al corrent de les seues obligacions tributàries i davant de la Seguretat Social, en els termes establits en l'ordre de 30 de maig de 1996, de la Conselleria d'Economia, Hisenda i Ocupació (DOGV núm. 2.775, de 21 de juny), la vigència del qual haurà d'estendre's al moment de l'atorgament de la subvenció.
  
d) Certificat que acredite el finançament d'aquella part del projecte que no subvencione el SERVEF.
  
e) En el cas d'associacions, fundacions i altres entitats sense ànim de lucre, escriptura pública de constitució i estatuts degudament inscrits en el registre corresponent que acrediten la seua condició d'entitats sense ànim de lucre.
  
3. La direcció territorial d'Ocupació del SERVEF remetrà l'expedient amb el corresponent informe en el termini de quinze dies a la Direcció General del SERVEF, excepte en els casos en què per la seua particularitat corresponguera a la Direcció General la tramitació de l'expedient.
  
4. La Direcció General del SERVEF determinarà si l'expedient reuneix el conjunt de condicions exigides per a l'aprovació tot comunicant-ho a la direcció territorial corresponent, excepte en els casos en què per la seua particularitat corresponguera a la Direcció General la tramitació de l'expedient.
  
5. El director general del SERVEF, o òrgan en què delegue, resoldrà en el termini màxim de sis mesos a comptar des de la data en què la sol·licitud haja tingut entrada en el registre de l'òrgan competent per a la tramitació, l'atorgament o la denegació dels beneficis previstos en aquesta ordre.
  
La resolució contindrà, com a mínim, els següents extrems:
  
a) Objectius bàsics de la unitat de Promoció i Desenvolupament, nombre i característiques dels seus components.
  
b) Subvencions atorgades a càrrec del pressupost SERVEF per al finançament dels costos assenyalats en l'article 20 d'aquesta disposició.
  
c) Duració del projecte i de cada una de les fases i dates previstes d'inici i fi d'aquestes.
  
d) Qualsevol altra especificació que es considere oportuna.
  
Transcorregut el termini establit sense haver notificat resolució expressa, l'entitat sol·licitant podrà entendre desestimada per silenci administratiu la sol·licitud presentada.
  
6. Sense perjudici del que estableix l'article 37 d'aquesta ordre, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió, d'acord amb el que preveu l'article 47.8 del Text Refós de la Llei d'Hisenda Pública Valenciana.
  
Qualsevol modificació substancial que implique canvi de titularitat de l'entitat promotora haurà de ser sol·licitada i aprovada segons el procediment indicat anteriorment. Les sol·licituds de modificacions no essencials seran resoltes pel director territorial d'Ocupació, per delegació del director general del SERVEF.
  
Article 20. Finançament de les unitats de Promoció i Desenvolupament
  
1. L'aportació econòmica del SERVEF per a cada unitat de Promoció i Desenvolupament es determinarà en la resolució d'aprovació de les subvencions corresponents, i es destinarà exclusivament a sufragar els següents costos:
  
a) Els costos salarials derivats dels contractes que se subscriguen amb director, tècnics i personal de suport previstos en l'article 12 d'aquesta disposició. La quantia de la subvenció per al personal tècnic es calcula per a l'any 2002 en 27.646,00 euros per jornada completa i per any per cada component, reduint-se proporcionalment, si és procedent, en funció de la jornada i duració de cada contracte. Aquesta subvenció s'incrementarà en un 20 per 100 per al director de la unitat de Promoció i Desenvolupament.
  
L'import de la subvenció per a costos salarials del personal de suport serà, per a l'any 2002, de 15.025,00 euros per jornada completa i per any per cada component, reduint-se proporcionalment, si és procedent, en funció de la jornada i duració de cada contracte.
  
Les quantitats indicades es calculen com a subvencions mitjanes per costos salarials del personal de les unitats de Promoció i Desenvolupament, sense que això condicione necessàriament els salaris efectivament establits per l'entitat promotora.
  
b) Les despeses derivades del funcionament de les unitats de Promoció i Desenvolupament, que per a l'any 2002 s'estableixen en 2.765,00 euros per component i any, reduint-se proporcionalment, si és procedent, en funció de la jornada i duració de cada contracte.
  
Les subvencions per a ajudes salarials i per a despeses de funcionament s'incrementaran un 3 per 100 per a anys successius, excepte disposició en contrari.
  
2. El finançament de les despeses previstes en l'apartat anterior es realitzarà a càrrec de les dotacions que en els pressupostos del SERVEF s'establisquen anualment per al Programa d'Escoles Taller i Cases d'Oficis. Aquestes despeses podran ser cofinançades pel Fons Social Europeu.
  
3. L'import de les subvencions previstes en els apartats anteriors en cap cas podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost total de la unitat de Promoció i Desenvolupament.
  
Títol II
  
Tallers d'Ocupació
  
Article 22. Objectius i beneficiaris dels tallers d'Ocupació
  
1. D'acord amb la definició establida en l'article 1 del Reial Decret 282/1999, de 22 de febrer, els tallers d'Ocupació es configuren com un programa mixt d'ocupació i formació que té per objecte millorar l'ocupabilitat dels desocupats de vint-i-cinc o més anys, amb la finalitat de facilitar-ne la inserció laboral.
  
2. Seran beneficiaris del Programa de Tallers d'Ocupació, segons el que estableix l'article 2 del Reial Decret 282/1999, de 22 de febrer, els desocupats de vint-i-cinc o més anys amb especials dificultats d'inserció laboral o que es determinen com a col·lectius preferents d'actuació en els plans nacionals d'Acció per a l'Ocupació de cada any.
  
3. Les obres o els servicis d'utilitat pública o d'interés social que es desenvolupen en els tallers d'Ocupació hauran de possibilitar als alumnes treballadors la realització d'un treball efectiu que, juntament amb la formació professional ocupacional rebuda, que estarà relacionada directament amb el citat treball, procure la seua qualificació professional i afavorisca la seua inserció laboral.
  
4. La programació dels tallers d'Ocupació s'integrarà, en la mesura que es puga i d'acord amb els itineraris d'inserció professional que es definisquen, en plans integrals d'ocupació que donen resposta a les demandes del mercat de treball i siguen capaços d'activar el desenvolupament de les comarques, generar riquesa i, conseqüentment, llocs de treball.
  
Article 23. Entitats promotores
  
Els projectes de tallers d'Ocupació podran ser promoguts, en a l'àmbit territorial de la Generalitat Valenciana, per les següents entitats sense ànim de lucre, que hauran de ser competents per a l'execució de les corresponents obres o servicis i disposar de la capacitat tècnica i de gestió suficients:
  
a) Òrgans, organismes autònoms i altres ens públics de l'administració General de l'Estat i de la Comunitat Valenciana.
  
b) Entitats locals, els seus organismes autònoms i entitats amb competències en matèria de promoció d'ocupació, dependents o assimilades a elles, la titularitat de les quals corresponga íntegrament a citades entitats locals.
  
c) Consorcis.
  
d) Associacions, fundacions i altres entitats sense ànim de lucre.
  
Article 24. Contingut dels tallers d'Ocupació
  
1. Els tallers d'Ocupació són projectes de caràcter temporal en els qual l'aprenentatge i la qualificació s'alternen amb el treball productiu en activitats d'interés públic o social que permeten la inserció mitjançant la professionalització i l'adquisició d'experiència dels participants.
  
2. Els tallers d'Ocupació tindran una duració mínima de sis mesos i màxima d'un any. Una vegada transcorregut el termini de duració previst en la corresponent resolució d'aprovació, s'entendrà finalitzat el projecte de taller d'Ocupació. En el cas que la resolució inicial és per un període inferior a un any, es podrà prorrogar el taller d'Ocupació fins a esgotar la duració màxima d'un any, mitjançant nova resolució dictada segons el procediment establit en els articles 31 i 32 d'aquesta ordre.
  
3. Des de l'inici del taller d'Ocupació, els alumnes treballadors seran contractats per les entitats promotores, i s'utilitzarà a aquest efecte com a modalitat contractual més adequada la del contracte per a la formació, d'acord amb el que estableix l'article 11.2 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, segons la redacció donada per la Llei 12/2001, de 9 de juliol, de Mesures Urgents de Reforma del Mercat de Treball per a l'Increment de l'Ocupació i la Millora de la seua Qualitat, per la qual cosa hauran de reunir els requisits establits en la citada disposició i normes de desenvolupament.
  
La duració dels contractes de treball subscrits amb els alumnes treballadors no podrà excedir de la data d'acabament del projecte de taller d'Ocupació.
  
Els alumnes treballadors percebran les retribucions salarials que els corresponguen, de conformitat amb el que preveu la normativa aplicable i aquesta disposició.
  
4. Durant el desenvolupament del taller d'Ocupació, els alumnes treballadors rebran formació professional ocupacional adequada a l'ocupació que hagen d'exercir, segons el pla formatiu inclòs en la memòria exigida en l'article 31 d'aquesta disposició. La citada formació s'adequarà, en la mesura que es puga i en funció de l'ofici o lloc de treball que s'haja d'exercir, als continguts mínims establits en els reials decrets que regulen els certificats de professionalitat de les corresponents ocupacions, d'acord amb el que estableixen els apartats 1 i 2 de l'article 3 del Reial Decret 797/1995, de 19 de maig, pel qual s'estableixen directrius sobre els certificats de professionalitat i els corresponents continguts mínims de formació professional ocupacional, modificat pel Reial Decret 282/1999, de 22 de febrer, pel qual s'estableix el Programa de Tallers d'Ocupació.
  
Article 25. Alfabetització informàtica
  
A fi de permetre l'accés dels alumnes treballadors participants en tallers d'Ocupació a les noves tecnologies de la informació i de la comunicació, en tots els projectes s'impartirà un mòdul d'alfabetització informàtica. El contingut del citat mòdul, que tindrà una duració mínima de trenta hores, s'inclourà dins del pla formatiu exigit en l'article 31 d'aquesta disposició, d'acord amb els continguts i temps d'impartició que, si és procedent, determine el SERVEF.
  
Article 26. Formació bàsica
  
Per als alumnes treballadors participants en un taller d'Ocupació que no hagen aconseguit els objectius de l'Educació Secundària Obligatòria previstos en la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), títol I, capítol III, secció primera, i de conformitat amb el que s'estableix en l'article 23.2, així com en l'article 11.2.e) del Text Refós de la Llei de l'Estatut dels Treballadors, s'organitzaran programes específics a fi de proporcionar-los una formació bàsica i professional que els permeta incorporar-se a la vida activa o prosseguir els seus estudis en els distints ensenyaments regulats en la citada Llei Orgànica i especialment a través de la mateixa prova d'accés que preveu l'article 32.1 d'aquesta.
  
El que disposa el paràgraf anterior serà d'aplicació a tots aquells que no posseïsquen el títol de Graduat Escolar, ja que aquest títol té els mateixos efectes professionals que el títol de Graduat en Educació Secundària, d'acord amb el que estableix la disposició addicional quarta de la Llei 1/1990 citada.
  
Article 27. Certificats de la formació i qualificació
  
A l'acabament de la seua participació en un taller d'Ocupació, els alumnes treballadors rebran un certificat expedit per l'entitat promotora, en els termes arreplegats en l'article 11.2.g) del Text Refós de la Llei de l'Estatut dels Treballadors. En el citat certificat hi constarà la duració en hores de la seua participació en el Programa, així com el nivell de formació teoricopràctica adquirida i els mòduls formatius cursats.
  
Aquest certificat podrà servir totalment o parcialment i previs els requisits que es determinen, per a ser validat al seu moment pel certificat de professionalitat previst en el Reial Decret 797/1995, de 19 de maig, pel qual s'estableixen directrius sobre els certificats de professionalitat i els corresponents continguts mínims de formació professional ocupacional.
  
El Servei Valencià d'Ocupació i Formació podrà emetre diplomes als alumnes treballadors participants en projectes de tallers d'Ocupació, en els quals s'indicaran els mòduls impartits i la duració.
  
Article 28. Selecció dels alumnes treballadors, director, docents i personal de suport
  
1. La selecció dels alumnes treballadors dels tallers d'Ocupació, així com la del director, docents i personal de suport, serà efectuada per un grup de treball mixt que es constituirà per a aquest fi entre l'entitat promotora i la direcció territorial d'Ocupació del SERVEF, presidit per personal que aquesta designe. Aquest grup podrà establir o completar les seues pròpies normes de funcionament, d'acord amb el que disposa l'article 22.2 de la Llei 30/1992, de 26 de novembre.
  
El grup de treball determinarà els criteris per a la realització de la selecció, d'acord amb el que estableixen aquesta ordre i les normes que la desenvolupen, tot procurant la major adaptabilitat dels seleccionats a les especialitats i a les particulars circumstàncies de dificultat d'aquestes, i estendrà acta en dos exemplars de la constitució del grup mixt i de la determinació dels criteris de selecció.
  
Finalitzat el procés de selecció, el grup de treball prepararà la llista de seleccionats com a alumnes treballadors, personal directiu, docent i de suport, i estendrà acta en dos exemplars de les actuacions, i en traslladarà un exemplar a l'entitat promotora perquè l'emplene i un altre a la direcció territorial d'Ocupació del SERVEF perquè en tinga constància.
  
2. La selecció dels alumnes treballadors serà precedida, en tot cas, de la tramitació d'oferta d'activitat o d'ocupació pel corresponent centre SERVEF. Els candidats hauran de complir els següents requisits mínims:
  
a) Tenir vint-i-cinc anys o més.
  
b) Ser desocupats, entenent-se per això els demandants d'ocupació no ocupats, registrats en els servicis públics d'ocupació i que estiguen disponibles per a l'ocupació.
  
c) Complir els requisits establits en la normativa d'aplicació per a formalitzar un contracte per a la formació.
  
A més, i tenint en compte l'adaptabilitat a l'oferta de llocs que calga exercir, es consideraran els beneficiaris, els col·lectius prioritaris i criteris de selecció que es determinen pel Ministeri de Treball i Assumptes Socials i pel SERVEF, d'acord amb el que establisquen les directrius d'ocupació europees, en el marc de l'estratègia europea d'ocupació.
  
Els alumnes treballadors seleccionats per al taller d'Ocupació hauran de mantenir els requisits de selecció a la data de la seua incorporació.
  
3. Per a la selecció del personal directiu, docent i de suport, el grup mixt establirà el procediment de selecció per a seguir, utilitzant-se preferentment oferta d'ocupació tramitada pel centre SERVEF, o bé convocatòria pública o ambdues. Així mateix, es podran tenir en compte personal inclòs prèviament en fitxers d'experts existents en les direccions territorials d'Ocupació del SERVEF.
  
4. Siga quin siga el sistema de selecció utilitzat, se seguiran els criteris i procediments establits pel SERVEF per a la cobertura d'ofertes d'ocupació, per la qual cosa no serà d'aplicació la normativa establida per als procediments de selecció de personal de les distintes administracions públiques, encara que l'entitat promotora siga un organisme públic. En aquest últim cas, el personal i alumne treballadors seleccionats no es consideraran inclosos en les corresponents plantilles o relacions de llocs de treball, per la qual cosa no serà necessària oferta d'ocupació públic prèvia.
  
5. Les incidències i reclamacions que es pogueren suscitar derivades dels processos de selecció seran resoltes pel grup mixt, sense que càpia ulterior recurs en via administrativa.
  
Article 29. Orientació, informació professional, formació empresarial i assistència tècnica
  
1. Els alumnes treballadors de tallers d'Ocupació rebran durant tot el procés formatiu orientació, assessorament, informació professional i formació empresarial; per a això els tallers d'Ocupació hauran de tenir el personal i els mètodes adequats.
  
2. Una vegada finalitzats els tallers d'Ocupació, les entitats promotores prestaran assistència tècnica als treballadors participants, tant per a la recerca d'ocupació per compte alié com per a l'establiment per compte propi, de forma individual o en projectes d'economia social. Per a això, actuaran a través de les seues unitats o organismes d'orientació i assessorament, en col·laboració amb el SERVEF. En el cas d'haver-hi iniciatives emprenedores d'autoocupació, es podrà promoure la seua inclusió en vivers d'empreses, centres d'iniciativa empresarial o actuacions semblants. A aquestos fins, les entitats promotores podran sol·licitar al SERVEF i a altres administracions públiques les ajudes establides per als distints programes de suport a la creació d'ocupació.
  
Article 30. Objecte de la subvenció i beneficiaris
  
El SERVEF podrà concedir, en els termes establits en aquesta disposició, subvencions als ens promotors de tallers d'Ocupació per a despeses derivades dels projectes formatius i dels costos salarials dels alumnes treballadors, d'acord amb la dotació pressupostària que s'assigne.
  
Article 31. Sol·licitud i documentació que han de presentar les entitats promotores de tallers d'Ocupació
  
1. Les entitats assenyalades en l'article 23 d'aquesta ordre, quan desitgen promoure un projecte de taller d'Ocupació i obtenir les subvencions previstes en aquesta disposició, hauran de presentar la corresponent sol·licitud en dos exemplars, subscrita pel seu representant legal i adreçada al director general del SERVEF, en qualsevol registre del SERVEF, o en qualsevol de les formes previstes en l'article 38.4 de la Llei 30/1992, de 26 de novembre.
  
2. Els projectes es presentaran segons els models normalitzats disponibles en la pàgina web del SERVEF i a les direccions territorials d'Ocupació.
  
3. Juntament amb la sol·licitud s'haurà de presentar, també en dos exemplars, la següent documentació, en original o en còpia que tinga el caràcter d'autèntica.
  
a) Projecte, el contingut mínim del qual consistirà en una memòria en què s'arreplegaran els següents aspectes:
  
- Denominació i dades d'identificació del taller d'Ocupació i de l'entitat promotora.
  
- Descripció detallada de l'obra o servici que calga realitzar. En el cas que l'obra que s'haja d'executar ho requerisca, s'acompanyarà projecte bàsic firmat per tècnic competent. El citat projecte bàsic constarà, almenys, de memòria descriptiva, plans generals i pressupost amb estimació global per capítols.
  
- Pla formatiu del taller d'Ocupació per especialitats i en relació amb el projecte d'obra o servici que calga desenvolupar, de forma que s'establisca la correspondència entre el pla formatiu per especialitats i les unitats d'obra o servicis. Els itineraris formatius s'adequaran, en la mesura que es puga, al que estableixen els reials decrets dels corresponents certificats de professionalitat, en els termes assenyalats en l'article 24.4 d'aquesta disposició.
  
- Data prevista per al començament del projecte i duració del taller d'Ocupació i de cada una de les fases en què es dividisca.
  
- Pressupost de despeses que expressen els costos màxims totals derivats de la contractació del personal directiu, docent i de suport, costos màxims totals derivats del funcionament i gestió del taller d'Ocupació i costos màxims totals derivats de la contractació d'alumnes treballadors. Tots els costos es presentaran subdividits per fases.
  
- Pressupost d'ingressos que comprendrà la subvenció que se sol·licita al SERVEF, la part finançada per aportacions de l'entitat promotora o d'altres institucions o organismes i, si és procedent, ingressos previstos com a conseqüència, sempre que es complisca el que estableix l'article 32.3 d'aquesta ordre, de l'alienació de béns produïts o servicis prestats pel taller d'Ocupació. S'hi farà constar expressament, si és procedent, les aportacions o ingressos que disminuïsquen l'import de la subvenció que calga sol·licitar al SERVEF.
  
- Informe sobre les estratègies de desenvolupament i perspectiva d'ocupació dels beneficiaris del projecte.
  
b) Documentació identificadora de la personalitat dels sol·licitants i acreditativa de poder suficient per a actuar en nom i representació de les entitats promotores.
  
c) Certificat acreditatiu que l'ens promotor es troba al corrent de les seues obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia, HIsenda i Ocupació (DOGV núm. 2.775, de 21 de juny), la vigència del qual haurà d'estendre's al moment de l'atorgament de la subvenció.
  
d) Certificat acreditatiu del finançament d'aquella part del cost del projecte que no subvencione el SERVEF.
  
e) En el cas d'associacions, fundacions i altres entitats sense ànim de lucre, escriptura pública de constitució i estatuts degudament inscrits en el registre corresponent que acrediten la seua condició d'entitats sense ànim de lucre.
  
f) Documentació acreditativa de la titularitat jurídica de l'objecte d'actuació i de la seua disponibilitat per a l'execució de l'obra o servici previstos. En el cas de titularitat privada, escriptura pública de cessió per a ús públic per un termini no inferior a vint-i-cinc anys. No serà necessària l'aportació d'escriptura de cessió quan el titular dels béns siga una de les entitats assenyalades en l'article 23 d'aquesta ordre o així ho considere el SERVEF pel caràcter social de l'obra o servici que calga realitzar. En aquestos casos, n'hi haurà prou amb una autorització dels titulars per a l'actuació del taller d'ocupació.
  
Article 32. Valoració de projectes i resolució de subvencions per a tallers d'Ocupació
  
1. Per a la valoració dels projectes s'hi tindran en compte els següents criteris:
  
a) Nombre de desocupats de vint-i-cinc anys o més existent en l'àmbit territorial del projecte que calga desenvolupar.
  
b) Perspectives d'ocupació del col·lectiu participant.
  
c) Adaptabilitat del projecte per a la participació dels col·lectius assenyalats com a preferents en els plans d'Acció per a l'Ocupació, d'acord amb les directrius d'ocupació europees, en el marc de l'estratègia europea d'ocupació.
  
d) Caràcter innovador del projecte, tenint en compte la seua incidència en nous jaciments d'ocupació com ara:
  
- Servicis d'utilitat col·lectiva (rehabilitació del patrimoni artístic, històric, cultural o natural, revaloració d'espais públics i urbans, gestió de residus, gestió d'aigües, protecció i manteniment de zones naturals i aquells que incidisquen directament o indirectament en el control de l'energia).
  
- Servicis d'oci i culturals (promoció del turisme, desenvolupament cultural i local).
  
- Servicis personalitzats de caràcter quotidià (atenció de xiquets, prestació de servicis a domicili a persones discapacitades o majors, ajuda a joves en dificultats i amb desarrelament social).
  
e) Qualitat del projecte, des del punt de vista de les actuacions que s'hagen de realitzar i la seua adequació per a la qualificació i l'adquisició d'experiència professional dels alumnes treballadors i dels beneficis socials que es preveja generar.
  
f) Qualitat del pla formatiu i adequació entre les especialitats proposades i ocupacions més oferides en el mercat laboral.
  
g) Aportacions de l'entitat promotora o altres entitats col·laboradores, especialment quan les citades aportacions minoren les subvencions que ha de concedir el SERVEF. A aquest efecte, s'hi tindrà en compte l'esforç inversor en cada cas.
  
h) Resultats qualitatius i quantitatius en projectes anteriors de l'entitat promotora mateix, i, en concret:
  
- Inserció dels participants en el mercat laboral;
  
- Formació i experiència professional adquirida;
  
- Resultat socioeconòmic derivat de la realització de projectes d'utilitat pública i social acollits a aquesta ordre.
  
2. La direcció territorial d'Ocupació del SERVEF, una vegada complet l'expedient, el remetrà amb el corresponent informe en el termini de quinze dies a la Direcció General del SERVEF, excepte en els casos en què per la seua particularitat corresponguera a la Direcció General la tramitació de l'expedient.
  
3. La Direcció General del SERVEF dictaminarà sobre la viabilitat del projecte; el citat informe té caràcter vinculant.
  
4. El director general del SERVEF, o òrgan en què delegue, resoldrà en el termini màxim de sis mesos a comptar des de la data en què la sol·licitud haja tingut entrada en el registre de l'òrgan competent per a la tramitació, l'atorgament o la denegació dels beneficis previstos en aquest Ordre.
  
La resolució contindrà, com a mínim, els següents aspectes:
  
a) Objectius bàsics del projecte, especialitats que s'impartiran, nombre i, si és procedent, característiques dels beneficiaris d'aquell.
  
b) Subvencions atorgades a càrrec del pressupost del SERVEF, per al finançament dels costos assenyalats en l'article 33 d'aquesta ordre.
  
c) Duració del projecte i de cada una de les fases i dates previstes d'inici i fi d'aquestes.
  
d) Qualsevol altra especificació que es considere oportuna en cada cas concret.
  
Transcorregut el termini establit sense haver notificat resolució expressa, l'entitat sol·licitant podrà entendre desestimada per silenci administratiu la sol·licitud presentada.
  
5. Sense perjudici del que estableix l'article 37 de la aquesta ordre, tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de la concessió, d'acord amb el que preveu l'article 47.8 del Text Refós de la Llei d'Hisenda Pública de la Generalitat Valenciana.
  
Qualsevol modificació substancial que implique canvi de titularitat de l'entitat promotora, dels objectius i les actuacions bàsics del projecte o d'especialitats del projecte formatiu, haurà de ser sol·licitada i aprovada segons el procediment indicat anteriorment. Les sol·licituds de modificacions no essencials seran resoltes pel director territorial, per delegació del director general del SERVEF.
  
Article 33. Finançament dels tallers d'Ocupació
  
1. L'aportació econòmica del SERVEF per a cada taller d'Ocupació es determinarà en la resolució d'aprovació de les subvencions corresponents, i es dedicarà exclusivament a sufragar els següents costos:
  
a) Els de formació professional ocupacional i educació complementària durant tot el projecte. Les subvencions compensaran els costos de personal directiu, docent i de suport, mitjans didàctics, material escolar i de consum i altres despeses de funcionament que el SERVEF considere justificats.
  
El càlcul de la subvenció s'efectuarà per hora/alumne treballador de formació i per mòduls i fases:
  
Amb el mòdul A es compensaran els costos salarials del personal directiu, docent i de suport que hagen sigut seleccionats i contractats per al taller d'Ocupació, inclosos els originats per les quotes a càrrec de l'ocupador a la Seguretat Social per tots els conceptes, desocupació, fons de garantia salarial i formació professional. No se subvencionaran, en cap cas, les indemnitzacions per mort i les corresponents a trasllats, suspensions, comiats, cessament o acabament de contracte.
  
Amb el mòdul B es compensarà de les altres despeses de formació i funcionament assenyalades anteriorment.
  
Atés que els alumnes treballadors reben formació, ben siga teòrica o teoricopràctica durant tota la jornada en el taller d'Ocupació, es consideraran hores formatives les corresponents a la totalitat d'aquella.
  
Per a l'any 2002 s'estableixen els següents imports:
  
- Mòdul A: 2,50 euros/hora/alumne treballador.
  
- Mòdul B: 0,70 euros/hora/alumne treballador.
  
Per al càlcul de l'import del mòdul A s'hi té en compte una relació d'un docent a jornada completa per a cada huit alumnes treballadors.
  
Els increments anuals per a anys successius d'aquestos mòduls seran del 3 per 100, mentre no es dicte disposició en contra.
  
b) Els costos salarials derivats dels contractes que se subscriguen amb els alumnes treballadors previstos en l'article 24 d'aquesta disposició.
  
En els contractes per a la formació el SERVEF subvencionarà 1,5 vegades el salari mínim interprofessional anualment establit, inclosa la part proporcional de dues pagues extraordinàries. Així mateix, se subvencionaran la totalitat de les quotes a càrrec de l'ocupador corresponents a la Seguretat Social, fons de garantia salarial i formació professional establides per als citats contractes en la seua normativa específica.
  
2. El finançament de les despeses previstes en l'apartat anterior es realitzarà a càrrec de les dotacions que en els pressupostos del SERVEF s'establisquen anualment per al Programa de Tallers d'Ocupació. Aquestes despeses podran ser cofinançades pel Fons Social Europeu.
  
3. Quan els tallers d'Ocupació, en el desenvolupament de la seua activitat, produïsquen béns susceptibles de comercialització, podran alienar-se sempre que no s'incórrega en competència deslleial i es dispose de les autoritzacions necessàries. Els ingressos procedents d'aquestes alienacions o de la prestació de servicis hauran d'aplicar-se a les activitats del taller d'Ocupació, i haurà de quedar constància documental i comptable tant dels ingressos obtinguts com de la destinació.
  
4. L'import de les subvencions previstes en els apartats anteriors, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte del taller d'Ocupació.
  
Títol III
  
Disposicions comunes
  
Article 34. Transferència i justificació de fons
  
1. Una vegada dictada la resolució prevista en els articles 15.4, 19.5 I 22.4 d'aquesta ordre, el director general del SERVEF, o òrgan en què delegue, transferirà als ens promotors de les escoles taller, cases d'Oficis, unitats de Promoció i Desenvolupament o tallers d'Ocupació, prèvia sol·licitud d'aquestos, segons model normalitzat, per períodes no superiors a la duració de cada fase, una quantitat equivalent al cost subvencionat corresponent a aquells.
  
Prèviament al primer pagament de la subvenció, l'entitat promotora haurà d'acreditar l'inici del projecte i remetre al SERVEF el corresponent certificat, segons model normalitzat.
  
2. Dins del primer mes de cada període a què es refereix l'apartat anterior, es transferirà al ens promotor una quantitat equivalent al cost subvencionat per a aquell, prèvia sol·licitud per part de l'entitat promotora.
  
3. Una vegada rebuts els fons per l'entitat promotora, aquesta remetrà a la Direcció General del SERVEF o a la territorial d'Ocupació, en l'àmbit territorial de les seues competències, certificat comptable de la recepció
  
En el mes següent als períodes de despesa assenyalada en els apartats anteriors es remetran els justificants dels pagaments efectuats amb especificació expressa de l'import corresponent a cada una de les partides subvencionades.
  
4. Quan les entitats promotores siguen organismes públics, es consideraran documents justificatius dels pagaments efectuats els certificats expedits a aquest efecte pels òrgans competents, en els quals consten desglossats els pagaments corresponents a cada una de les partides subvencionades, segons model normalitzat. Igualment s'haurà d'aportar llista de justificants de despeses i pagaments realitzats a càrrec del mòdul B, segons model normalitzat.
  
En qualsevol cas, els documents justificatius individualitzats hauran de quedar disponibles per a les actuacions de comprovació i control establits en l'article 36 d'aquesta ordre.
  
Les associacions, fundacions i entitats sense fins de lucre arreplegades en els articles 2 i 23 d'aquesta ordre presentaran documents justificatius individualitzats dels pagaments efectuats.
  
5. La subvenció màxima que es podrà admetre com a justificada en cada fase, per despeses de formació i funcionament, per a cadascun dels mòduls A i B, no podrà excedir de la quantitat que resulte de multiplicar el nombre d'hores realitzades pel valor de cada mòdul. A aquestos efectes, es consideraran també com a hores efectives les corresponents als alumnes que abandonen el projecte i pel període de temps comprés entre la data de la seua baixa i el final de la fase o, si és procedent, la data d'alta de l'alumne treballador que substituïsca citada baixa, i les corresponents als dies lectius no assistits. Als mateixos efectes, s'assimilaran igualment a hores de formació efectivament impartides les corresponents als períodes de vacances anuals retribuïdes gaudides pels alumnes, establides legal o convencionalment.
  
6. Les quantitats lliurades pel SERVEF i no aplicades al fi previst dins de cada fase podran acumular-se a la fase o fases posteriors, en concepte de bestreta a compte, descomptant-se de la pròxima transferència que calga efectuar. En tot cas, les quantitats no gastades en finalitzar el projecte seran tornades en el mes següent al citat terme.
  
7. En el cas de no justificació, segons tot això, no es realitzaran noves provisions de fons. La falta de justificació donarà lloc al reintegrament total o parcial de les subvencions rebudes, segons el que estableix l'article 37 d'aquesta disposició.
  
Article 35. Garanties
  
En el cas que les entitats promotores tinguen la condició jurídica d'ens de dret privat, hauran d'acreditar amb caràcter previ a la percepció de les bestretes de pagament sobre les subvencions concedides, haver depositat a disposició de la Conselleria d'Economia, HIsenda i Ocupació, i per l'import del citat bestreta, la corresponent garantia mitjançant efectiu, valors o aval bancari.
  
La garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i aquestes han sigut justificades de conformitat. A aquestos efectes, el director general de Formació i Qualificació Professional expedirà el certificat que així ho acredite.
  
Article 36. Obligacions de les entitats promotores, control i publicitat
  
Sense perjudici de les obligacions específiques que les administracions competents imposen a les entitats promotores, aquestes quedaran obligades, com a beneficiàries de les subvencions previstes en aquesta ordre, a:
  
a) Realitzar l'activitat per a la qual es concedisca la subvenció.
  
b) Formar els alumnes treballadors participants en els aspectes teòrics i pràctics de les activitats professionals i oficis objecte del programa, així com contractar-los durant l'etapa de formació en alternança.
  
c) Acreditar ens l'organisme que concedisca la subvenció la realització de l'activitat, així com el compliment dels requisits exigits per a la concessió.
  
d) Sotmetre's a les actuacions de comprovació que hagen d'efectuar el SERVEF i la Inspecció de Treball i Seguretat Social, així com a les de control financer que legalment corresponguen. Igualment hauran de sotmetre's a les actuacions de comprovació i control que puguen efectuar la Comissió i el Tribunal de Comptes de les comunitats europees, en el supòsit de cofinançament pel Fons Social Europeu.
  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualsevol altra administració o ens públics o privats, nacionals o internacionals.
  
f) Identificar convenientment, a efectes de difusió pública, les activitats, obres i servicis que es realitzen sobre la base d'aquesta ordre, tenint en compte la normativa establida a l'efecte, especialment en el supòsit de cofinançament pel Fons Social Europeu.
  
Article 37. Incompliment d'obligacions i reintegrament de subvencions
  
L'incompliment per part del beneficiari del que estableixen aquesta ordre i la resta de disposicions aplicables, a la vista de la naturalesa i causes de l'incompliment, i tenint en compte la seua incidència en la formació i qualificació professional dels alumnes treballadors, donarà lloc a la incoació per l'òrgan competent per a la concessió de les ajudes del corresponent procediment, que previ tràmit d'audiència de l'interessat, podrà finalitzar amb el reintegrament total o parcial de les quantitats que s'hagueren rebut. Tot això sense perjudici del que estableix el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social.
  
Article 38. Seguiment i avaluació
  
1. El SERVEF realitzarà totes les accions que siguen necessàries per al seguiment i l'avaluació del programa establit en aquesta ordre, tant en l'aspecte qualitatiu com quantitatiu. Les entitats promotores facilitaran les dades, documentació i informació que siguen necessàries per a avaluar les actuacions realitzades.
  
2. El Consell Valencià de Formació Professional serà informat periòdicament dels resultats dels programes d'escoles taller, cases d'Oficis i tallers d'Ocupació, així com de qualsevol aspecte relacionat amb el desenvolupament d'aquestos.
  
Disposicions addicionals
  
Primera
  
En tot allò no regulat expressament en aquesta ordre, s'hi aplicarà el que disposen les ordres de 14 de novembre del 2001, del Ministeri de Treball i Afers Socials, per les que es regulen els programes d'Escoles Taller, Cases d'Oficis, Unitats de Promoció i Desenvolupament i Tallers d'Ocupació, i les disposicions que les despleguen.
  
Segona
  
Per a l'exercici 2002, les subvencions previstes en aquesta ordre es quantifiquen en un import global màxim de 70.637.897 euros, dels quals 77.664.828 euros es pagaran a càrrec del pressupost vigent, i els 84.470.975 euros restants a càrrec del pressupost de 2003.
  
Les subvencions es finançaran a càrrec del programa 322.20, línia T2946000.
  
El pagament de les anualitats de l'any 2003 queda subordinat a l'existència de crèdit adequat i suficient en els pressupostos de la Generalitat Valenciana per al citat exercici.
  
En compliment del que preveu l'article 47.11 del Text Refós de la Llei d'Hisenda Pública, i d'acord amb el que establisquen les corresponents lleis de Pressupostos de la Generalitat Valenciana, per ordre de la Conselleria d'Economia, Hisenda i Ocupació anualment es donarà publicitat de les línies de crèdit i l'import global màxim destinat a la concessió de les ajudes previstes en aquesta disposició.
  
En la citada Ordre, i als efectes d'una adequada informació als possibles beneficiaris, s'hi farà referència expressa a la normativa vigent reguladora de la concessió de les ajudes; així mateix es podran determinar aquells aspectes d'interés per a l'administrat com ara terminis de presentació de sol·licituds, o servir de via d'actualització o adaptació de la normativa vigent a les circumstàncies concurrents en l'exercici econòmic.
  
Tercera
  
Per a l'any 2002, el termini de presentació de les sol·licituds finalitzarà el 15 de juliol del citat exercici; no obstant això, les instàncies presentades abans de la publicació d'aquesta ordre es consideraran vàlides, sense perjudici de realitzar els pertinents requeriments per a l'adaptació de les sol·licituds formulades a les modificacions establides en aquesta ordre.
  
Quarta
  
Les sol·licituds aprovades a l'empara d'aquesta ordre durant el primer semestre de l'exercici, hauran d'iniciar les seues activitats abans del 30 de juny.
  
Cinquena
  
En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos, i que no hagen transcorregut més de cinc anys des de l'acabament del procediment a què corresponguen.
  
En els supòsit d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que acredite per altres mitjans els requisits a què es refereix el document.
  
Sisena
  
Les resolucions que dicte el director general del SERVEF a l'empara d'aquesta ordre esgoten la via administrativa. Contra elles, s'hi podran interposar, en el termini de dos mesos comptats a partir de l'endemà de la recepció, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que estableix l'article 46 de la Llei 29/1988, de 13 de juliol, reguladora de la Jurisdicció Contenciosa Administrativa, sense perjudici que puga interposar-se qualsevol altre recurs que es considere pertinent.
  
Disposicions transitòries
  
Primera
  
Respecte de les resolucions dictades abans de l'entrada en vigor d'aquesta ordre de les quals es deriven pagaments que calga realitzar a partir de l'1 de gener de 2002, es dictaran resolucions complementàries en les quals es preveja la redenominació en euros dels imports expressats abans de la mencionada data en pessetes.
  
Segona
  
1. El que disposen els articles 16.1.a), 20.1 i 33.1 d'aquesta ordre serà aplicable per al càlcul de les subvencions que s'hagen de concedir o pagar corresponents a projectes o fases d'escoles taller, cases d'Oficis, unitats de Promoció i Desenvolupament o tallers d'Ocupació la data de inici dels quals siga igual o superior a l'1 de gener de 2002. Les subvencions per a les fases que s'inicien abans de la citada data, així com per a la primera fase d'aquells projectes que encara que la seua data d'inici siga igual o superior a l'1 de gener de 2002, la resolució d'aprovació dels citats projectes siga anterior a aqueilla data, es regiran pel que estableix l'article 22 de l'Ordre de 23 de juny de 1999, de la Conselleria d'Ocupació, Indústria i Comerç, per la qual es regulen els programes d'escoles taller, cases d'Oficis, les unitats de Promoció i Desenvolupament i els centres d'Iniciativa Empresarial, i s'estableixen les bases reguladores de la concessió de subvencions públiques als citats programes, modificada per l'Ordre de 15 de febrer de 2001, de la Conselleria d'Economia, Hisenda i Ocupació.
  
2. Les subvencions per costos salarials per als contractes distints al de per a la formació subscrits abans de l'entrada en vigor d'aquesta ordre, continuaran regint-se per la normativa a l'empara de la qual es van concertar.
  
3. El que estableixen els articles 5 i 17 d'aquesta disposició serà d'aplicació per a les beques corresponents als alumnes participants en projectes d'escoles taller i cases d'Oficis que s'inicien a partir de l'entrada en vigor d'aquesta ordre. Les beques d'alumnes participants en projectes ja iniciats en la citada data continuaran regint-se pel que estableix el Reial Decret 631/1993, de 3 de maig, pel qual es regula el Pla Nacional de Formació i Inserció Professional i en les normes que el despleguen. En aquest cas l'import de la beca serà de 4,36 euros per dia lectiu.
  
4. S'utilitzaran els models normalitzats a què fa referència l'article 34.4 d'aquesta ordre per a la justificació de les despeses efectuades a càrrec de les subvencions concedides a l'empara d'aquesta disposició. Per a la justificació de les despeses efectuades a càrrec de les subvencions concedides d'acord amb el que estableix l'Ordre de 23 de juny de 1999, de la Conselleria d'Ocupació, Indústria i Comerç, per la qual es regulen els programes d'escoles taller, cases d'Oficis, les unitats de Promoció i Desenvolupament i els centres d'Iniciativa Empresarial, i s'estableixen les bases reguladores de la concessió de subvencions públiques als citats programes, modificada per l'Ordre de 15 de febrer del 2001, de la Conselleria d'Economia, Hisenda i Ocupació, s'utilitzaran els models normalitzats arreplegats en citada normativa.
  
Tercera
  
Els ens promotors de les sol·licituds de subvenció d'escoles taller, cases d'Oficis, unitats de Promoció i Desenvolupament i tallers d'Ocupació presentada abans de l'entrada en vigor d'aquesta ordre, adequaran els projectes a les disposicions previstes en la aquesta normativa.
  
Quarta
  
Amb caràcter transitori, durant l'exercici de 2002, el Servei de Projectes de Formació assumirà les funcions de gestió que aquesta ordre atribueix a la Direcció Territorial de València fins al moment en què puguen ser desenvolupades per aquesta.
  
Disposició derogatòria
  
Única
  
Queden derogades l'Ordre de 23 de juny de 1999, de la Conselleria d'Ocupació, Indústria i Comerç (DOGV núm. 3.534, de 8 de juliol), per la qual es regulen els programes d'escoles taller, cases d'Oficis, les unitats de Promoció i Desenvolupament i els centres d'Iniciativa Empresarial, i s'estableixen les bases reguladores de la concessió de subvencions públiques als citats programes, i l'Ordre de 15 de febrer de 2001, de la Conselleria d'Economia, Hisenda i Ocupació (DOGV núm. 3.951, de 2 de març), per la qual es modifica l'Ordre de 23 de juny de 1999, de la Conselleria d'Ocupació, Indústria i Comerç assenyalada anteriorment.
  
Disposicions finals
  
Primera. Condicionament pressupostari de les subvencions
  
El finançament de les subvencions i de la resta d'ajudes previstes en aquesta ordre estarà condicionada a l'existència de disponibilitats pressupostàries per al citat fi en els pressupostos del SERVEF.
  
Segona. Facultat de desenvolupament i execució
  
S'autoritza el director general del SERVEF per a dictar totes les disposicions que siguen necessàries per a l'aplicació d'aquesta ordre.
  
Tercera. Entrada en vigor
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 11 de març de 2002
  
El conseller d'Economia, Hisenda i Ocupació,
  
VICENTE RAMBLA MOMPLET